- Hindi News
- National
- हर भारतीय चाहे वह किसी भी धर्म या संप्रदाय का हो, हिंदू ही है : अरुण जैन
हर भारतीय चाहे वह किसी भी धर्म या संप्रदाय का हो, हिंदू ही है : अरुण जैन
हिंदू स्थान वाचक शब्द है न कि जातिवाचक। हर भारतीय चाहे वह किसी भी जाति, धर्म, पंथ, वर्ग या समुदाय का हो, हिंदू ही है। धर्म सीमाओं, क्षेत्रों, जातियों से परे है। यह बात डाॅ. हरीसिंह गौर विश्वविद्यालय के इतिहास विभाग में आमंत्रित अतिथि व्याख्यान में आरएसएस के मध्यप्रदेश और छत्तीसगढ़ के क्षेत्र प्रचारक अरुण जैन ने कही। भारतीय इतिहास के महान नायक गुरु गोविंद सिंह: व्यक्तित्व एवं कृतित्व विषय पर उन्होंने व्याख्यान दिया।
उन्होंने भारतीय इतिहास के पन्नों को उजागर करते हुए चमकौर युद्ध सहित अनेक वीरगाथाओं का उल्लेख किया। आपने कहा कि शिष्य ही सिख शब्द का सही अर्थ है, अर्थात् गुरु गोविंद सिंह का हर अनुयायी सिख शिष्य है। उन्होंने कहा कि इतिहास किसी भी देश को सबसे अधिक प्रभावित करता है। इतिहास को बदला नहीं जा सकता। जो इतिहास से सीख नहीं लेता वह खुद इतिहास बन जाता है। भारतीय इतिहास को विदेशियों ने लिखा है। भारतीयों ने भी लिखा पर संदर्भ विदेशियों से ही लिए। यही वजह है कि भारत का इतिहास उस हिसाब से नहीं लिखा गया, जो वास्तव में है। महापुरुष क्षेत्रों में बंट गए। काेई महाराष्ट्र का तो कोई पंजाब का और कोई किसी क्षेत्र का होगा। महापुरुषों का व्यक्तित्व, जाति, समाज, धर्म, क्षेत्र में बंधा नहीं रहता। उन्होंने कहा कि हजार साल हम पर विदेशियों ने राज किया पर भारत आज भी जिंदा है। यह बात विदेशियों को भी मानना पड़ती है। अध्यक्षता कर रहे कुलपति प्रो. आरपी तिवारी ने कहा कि ऐसे प्रेरक व्याख्यान विश्वविद्यालय के विद्यार्थियों को सफल जीवन के लिए प्रेरित करते हैं। विश्वविद्यालयों में पठन-पाठन के साथ विद्यार्थियों को जीवन सार्थक बनाने के लिए विभिन्न रचनात्मक कार्यक्रम होते रहने चाहिए। कार्यक्रम में गृह मंत्री भूपेंद्र सिंह, नगर विधायक शैलेंद्र जैन, आरएसएस के विभाग संघचालक डॉ. जीएस चौबे आदि मौजूद थे। आभार विभागाध्यक्ष प्रो. अशोक अहिरवार ने माना।
tgl_Latn sot_Latn hin_Deva hin_Deva hin_Deva hin_Deva